Suurlähettiläskomitean työjärjestys



Virallinen lehti nro L 220 , 11/08/1997 s. 0062 - 0064



SUURLÄHETTILÄSKOMITEAN TYÖJÄRJESTYS (97/538/EY) 1 artikla 1. Suurlähettiläskomitea, jäljempänä `komitea`, kokoontuu AKT-valtioiden ja yhteisön yhteisellä sopimuksella määräämänä ajankohtana. Komitea voi kiireellisissä tapauksissa kokoontua muuna ajankohtana joko AKT-valtioiden tai yhteisön pyynnöstä. Puheenjohtaja vahvistaa uuden ajankohdan neuvoteltuaan komitean muiden jäsenten kanssa. 2 artikla Komitea kokoontuu Euroopan unionin neuvoston tavanomaisissa istuntopaikoissa tai AKT-valtioiden ryhmän pääsihteeristön toimipaikassa. Se voi erikseen tehtävällä päätöksellä kuitenkin kokoontua jossakin AKT-valtiossa sijaitsevassa kaupungissa. 3 artikla 1. Puheenjohtaja laatii jokaista istuntoa varten ehdotuksen esityslistaksi. Se toimitetaan komitean muille jäsenille viimeistään kahdeksan päivää ennen kokousta. Esityslistaehdotukseen otetaan asiat, joiden esityslistalle ottamista koskeva pyyntö on saapunut puheenjohtajalle kymmenen päivää ennen kokouksen päivämäärää. Esityslistaehdotukseen otetaan ainoastaan ne asiat, joihin liittyvät asiakirjat on lähetetty ministerineuvoston, jäljempänä `neuvosto`, sihteeristöön riittävän ajoissa, jotta ne voidaan lähettää komitean jäsenille viimeistään kahdeksan päivää ennen kokousta. 2. Komitea vahvistaa esityslistan kunkin kokouksen alussa. Kiireellisissä tapauksissa komitea voi AKT-valtioiden tai yhteisön pyynnöstä päättää, että esityslistalle otetaan asioita, joiden osalta 1 kohdassa olevia määräaikoja ei ole noudatettu. 3. Komitean kokoontuessa 1 artiklan toisessa kohdassa määrätyissä olosuhteissa voidaan tämän artiklan 1 kohdassa olevia määräaikoja lyhentää. 4 artikla 1. Komitean jäsenellä voi olla apunaan neuvonantajia. Komitean jäsen, joka on estynyt olemasta läsnä, voi lähettää nimeämänsä henkilöt edustajikseen kokoukseen. Edustajalla on samat oikeudet kuin jäsenillä, joka on estynyt olemasta läsnä. 2. Euroopan investointipankin, jäljempänä `pankki`, edustaja on läsnä komitean kokouksissa silloin, kun esityslistalla on sen toimialaan kuuluvia kysymyksiä. 5 artikla 1. Neljännen AKT-EY-yleissopimuksen, jäljempänä `yleissopimus`, allekirjoittajajäsenvaltioiden edustajat, jotka yleissopimuksen voimaantulopäivänä eivät ole vielä suorittaneet päätökseen 359 artiklassa tarkoitettuja menettelyjä, voivat osallistua komitean kokouksiin. 2. Heille voidaan tällöin antaa oikeus osallistua komitean keskusteluihin. 3. Tätä työjärjestystä ja erityisesti sen 4 artiklan 1 kohtaa sovelletaan myös näihin edustajiin. 6 artikla 1. Komitean kokoukset eivät ole julkisia, ellei toisin päätetä. 2. Jollei komitea toisin päätä, komitean käsittelyjä koskee vaitiolovelvollisuus, tämän kuitenkaan rajoittamatta kysymykseen sovellettavien muiden säännösten soveltamista. 7 artikla Neuvoston sihteeristö lähettää kaikki tässä työjärjestyksessä säädetyt tiedonannot AKT-valtioiden edustajille, AKT-valtioiden ryhmän pääsihteeristölle, jäsenvaltioiden pysyville edustajille, Euroopan unionin neuvoston pääsihteeristölle ja komission pääsihteeristölle. Kun nämä tiedonannot koskevat pankkia, ne lähetetään myös sen puheenjohtajalle. 8 artikla Kustakin istunnosta laaditaan pöytäkirja, josta käyvät ilmi erityisesti komitean tekemät päätökset. Komitean hyväksyttyä pöytäkirjan komitean puheenjohtaja ja neuvoston sihteerit allekirjoittavat sen, ja sitä säilytetään neuvoston arkistossa. Jäljennös pöytäkirjasta lähetetään 7 artiklassa tarkoitetuille vastaanottajille. 9 artikla Komitean puheenjohtajana toimivat AKT-valtiot ja yhteisö vuorotellen kuusi kuukautta kerrallaan yleissopimuksen 347 artiklan 1 kohdassa määrätyllä tavalla. 10 artikla Komitealle lähetettävä kirjeenvaihto osoitetaan sen puheenjohtajalle neuvoston sihteeristön toimipaikkaan. 11 artikla 1. Jollei toisin päätetä, komitea käsittelee asiat saksan, englannin, tanskan, espanjan, suomen, ranskan, kreikan, italian, hollannin, portugalin ja ruotsin kielellä laadittujen asiakirjojen perusteella. 2. Komitean jäsen voi vastustaa istunnon kuluessa ehdotetun tekstin käsittelyä, jos sitä ei ole laadittu jäsenen osoittamalla kielellä, joka on jokin 1 kohdassa mainituista yhdestätoista kielestä. 12 artikla Komitea on päätösvaltainen vain, jos läsnä on vähintään puolet yhteisön jäsenvaltioiden pysyvistä edustajista, yksi komission edustaja ja puolet AKT-suurlähettiläskomitean jäsenistä. 13 artikla Yleissopimusta ja erityisesti sen 338 artiklaa sekä neuvoston työjärjestyksen 7, 12, 13, 14 ja 15 artiklaa sovelletaan komitean antamiin säädöksiin. 14 artikla Komiteaa avustavat yleissopimuksen 75 artiklassa määrätty perushyödykekomitea, yleissopimuksen 87 artiklassa määrätty teollisuuden yhteistyökomitea, 325 artiklassa määrätty kehitysrahoitusyhteistyön komitea, yleissopimuksen liitteenä olevassa pöytäkirjassa n:o 1 olevassa 30 artiklassa määrätty tulliyhteistyökomitea ja yleissopimuksen liitteenä olevassa pöytäkirjassa n:o 5 määrätty banaanialan pysyvä sekatyöryhmä sekä seuraavat alakomiteat: i) maatalouden ja maaseudun kehittämisyhteistyötä käsittelevä alakomitea ii) kaupallisen yhteistyön alakomitea iii) vientitulojen vakauttamisen alakomitea iv) sokerialan alakomitea v) alakomitea, joka vastaa vähiten kehittyneiden maiden, sisämaa- ja saarivaltioiden erityisongelmista Komitea voi perustaa tarvittaessa muita alakomiteoita. 15 artikla Edellä 14 artiklassa tarkoitetuissa komiteoissa, työryhmässä ja alakomiteoissa on vähintään viisi AKT-suurlähettilästä tai heidän edustajansa, ja yhteisön osalta vähintään yksi yhteisön jäsenvaltioiden pysyvä edustaja ja/tai yksi komission edustaja. Pankin edustaja osallistuu näiden komiteoiden, työryhmän ja alakomiteoiden kokouksiin silloin, kun esityslistalla on pankkia koskevia kysymyksiä. 16 artikla Kaikki komitean jäsenet tai heidän edustajansa voivat osallistua 14 artiklassa tarkoitettujen komiteoiden, työryhmän ja alakomiteoiden kaikkiin kokouksiin, tämän kuitenkaan rajoittamatta 15 artiklan määräysten soveltamista. 17 artikla 1. AKT:n puolesta yksi suurlähettiläs ja yhteisön puolesta yksi pysyvä edustaja toimivat yhdessä edellä 14 artiklassa tarkoitettujen komiteoiden, työryhmän ja alakomiteoiden puheenjohtajina. Yhteisöä edustavana puheenjohtajana voi toimia komission jokin pääjohtaja tai apulaispääjohtaja silloin, kun yhteisö on nimennyt hänet henkilökohtaisesti edustajakseen. 2. Kumpikin rinnakkaispuheenjohtaja voi poikkeustapauksissa ja yhteisellä sopimuksella nimetä haluamansa henkilön edustajakseen, tämän kuitenkaan rajoittamatta 1 kohdan määräysten soveltamista. 18 artikla Edellä 14 artiklassa tarkoitetut komiteat, työryhmä ja alakomiteat kokoontuvat jommankumman osapuolen pyynnöstä ja kummankin osapuolen puheenjohtajien keskinäisen neuvottelun jälkeen kiireellisiä tapauksia lukuun ottamatta seitsemää päivää ennen kokousta tapahtuvasta ilmoituksesta. 19 artikla Edellä 14 artiklassa tarkoitetut komiteat, työryhmä ja alakomiteat antavat komitealle työskentelystään kertomukset. 20 artikla Edellä 14 artiklassa tarkoitettujen komiteoiden, työryhmän ja alakomiteoiden jäsenillä voi olla tehtäviensä suorittamisessa apunaan asiantuntijoita. 21 artikla Tulliyhteistyökomitea, teollisuuden yhteistyökomitea, banaanialan pysyvä sekatyöryhmä sekä maatalouden ja maaseudun kehittämisyhteistyötä käsittelevä alakomitea voivat komitean suostumuksella vahvistaa oman työjärjestyksensä. 22 artikla Neuvoston sihteeristö hoitaa sihteeristölle kuuluvat ja muut komitean sekä 14 artiklassa tarkoitettujen komiteoiden, työryhmän ja alakomiteoiden toiminnalle välttämättömät tehtävät (esityslistojen valmistelu ja niihin liittyvien asiakirjojen jakelu jne.). 23 artikla Sihteeristö laatii mahdollisimman pian kunkin kokouksen jälkeen selonteon 14 artiklassa tarkoitettujen komiteoiden, työryhmän ja alakomiteoiden kokouksista. Neuvoston sihteeristö lähettää tämän selonteon AKT-valtioiden edustajille, AKT-valtioiden ryhmän pääsihteeristölle, jäsenvaltioiden pysyville edustajille, Euroopan unionin neuvoston pääsihteeristölle ja komission pääsihteeristölle. Tehty Luxemburgissa 24 päivänä huhtikuuta 1997. AKT-EY-ministerineuvoston puolesta RABUKA Puheenjohtaja